**Jegyzőkönyv**

**Készült:** 2014. december 22-én Tiszavasvári Város Önkormányzata Képviselő-testületének rendkívüli, nyílt üléséről.

**Helye:** Tiszavasvári Polgármesteri Hivatal Képviselő-testületi ülésterme

 (4440 Tiszavasvári, Városháza tér 4.)

**Jelen vannak:** Dr. Fülöp Erik polgármester, Munkácsi Mihály alpolgármester, Sipos Ibolya alpolgármester, Balázsi Csilla, Császár József Sándor, Dr. Rojkó László, Kovácsné Nagy Julianna, Ráduly Zsolt és Szabó Krisztián képviselők.

**Távol maradt**: Bakné Répási Ágnes és Szőke Zoltán képviselők.

**Meghívottként részt vettek:**

Bundáné Badics Ildikó jegyző, Girus András osztályvezető, Fekete Erika a Tiszavasvári Egészségügyi Szolgáltató Közhasznú Nonprofit Kft. ügyvezetője és Dr. Fülöpné Lácz Klaudia a Tiszavasvári Egészségügyi Szolgáltató Közhasznú Nonprofit Kft. munkatársa.

**Meghívottként távolt maradt:**

Ostorháziné dr. Kórik Zsuzsanna aljegyző, Gazdagné dr. Tóth Marianna osztályvezető, Petruskáné dr. Legeza Tímea osztályvezető, Gombás Marianna Építési irodavezető, Dr. Köblös Ibolya köztisztviselő, Aleváné Siteri Éva köztisztviselő, Gáll Antalné a Közétkeztetési Nonprofit Kft. ügyvezetője, Dr. Vinnai Győző országgyűlési képviselő és Dr. Hosszú József a Tiszavasvári Járási Hivatal vezetője.

**Jegyzőkönyv-vezető:** Ládi Zsanett

**Dr. Fülöp Erik polgármester:**

Az ülés megkezdését követően köszöntötte a meghívottakat, majd megállapította, hogy a képviselő-testület határozatképes, mivel a 11 fő képviselőből 9 fő képviselő volt jelen. Először kérte, hogy „Egyebek” között vegye fel a testület napirendjére „a Tiszavasvári Szociális-, Gyermekjóléti és Egészségügyi Szolgáltató Központ keretében működő idősek átmeneti otthona és fogyatékos személyek otthona szolgáltatói nyilvántartásba történő bejegyzés hatályának meghosszabbításáról” szóló előterjesztést. Majd kérte, hogy szavazzanak a képviselők a tárgyalandó napirendi pontok megtárgyalásának elfogadásáról.

***A Képviselő–testület 9 igen egyhangú szavazattal, ellenszavazat és tartózkodás nélkül elfogadta a napirendi pontok megtárgyalását.***

***A meghívóban meghirdetett és Dr. Fülöp Erik polgármester előzőekben pluszként meghirdetett napirendi pontot az alábbiak szerint fogadta el és tárgyalta meg a Képviselő-testület:***

**NAPIRENDEK**

1. Előterjesztés Tiszavasvári Város Önkormányzata Képviselő-testülete Szervezeti és Működési Szabályzatáról szóló 35/2014. (XI.28.) önkormányzati rendelet módosításáról.
2. Előterjesztés az önkormányzati képviselők tiszteletdíjának megállapításáról.
3. Előterjesztés Tiszavasvári Város Önkormányzata részére 2015. január 05-től biztosítandó folyószámla-hitelkeretről.
4. Előterjesztés polgármesteri biztosítás megkötéséről végkielégítés kifizetéséhez.
5. Előterjesztés a Tiszavasvári Egészségügyi Nonprofit Kft. részére visszatérítendő támogatás biztosításáról.
6. Előterjesztés Tiszavasvári Város Közétkeztetési Nonprofit Kft. vezetőjének jutalmazásáról.
7. Előterjesztés a Klebelsberg Intézményfenntartó Központ részére történő engedély megadása, értéknövelős felújítás megvalósításához.
8. Előterjesztés a Tiszavasvári Szociális-, Gyermekjóléti és Egészségügyi Szolgáltató Központ keretében működő idősek átmeneti otthona és fogyatékos személyek otthona szolgáltatói nyilvántartásba történő bejegyzés hatályának meghosszabbításáról.
9. Egyebek

**Tárgy (1.np.): Előterjesztés Tiszavasvári Város Önkormányzata Képviselő-testülete Szervezeti és Működési Szabályzatáról szóló 35/2014. (XI.28.) önkormányzati rendelet módosításáról.**

**Előadó: Bundáné Badics Ildikó jegyző**

**Témafelelős: Gazdagné dr. Tóth Marianna osztályvezető**

***Mivel kérdés és hozzászólás a napirenddel kapcsolatban nem hangzott el, Dr. Fülöp Erik polgármester a rendelet-tervezetet szavazásra bocsátotta.***

***A döntéshozatalban részt vett 9 fő.***

***A Képviselő-testület 9 igen egyhangú szavazattal, ellenszavazat és tartózkodás nélkül az alábbi rendeletet alkotta meg:***

Tiszavasvári Város Önkormányzata Képviselő-testületének

**44/2014.(XII.22.) önkormányzati rendelete**

**Tiszavasvári Város Önkormányzata Képviselő-testülete szervezeti és működési szabályzatáról szóló 35/2014.(XI.28.) önkormányzati rendelet módosításáról**

Tiszavasvári Város Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:

1.§ Tiszavasvári Város Önkormányzata Képviselő-testülete szervezeti és működési szabályzatáról szóló 35/2014. (XI.28.) önkormányzati rendelet 28.§ (1) bekezdése helyébe az alábbi rendelkezés lép:

„28.§ (1) A képviselő-testület állandó bizottságai az alábbiak:

a) Pénzügyi és Ügyrendi Bizottság 5 fővel,

b) Szociális és Humán Bizottság 3 fővel.”

2.§ Ez a rendelet 2014. december 23-án lép hatályba.

Tiszavasvári, 2014. december 22.

 **Dr. Fülöp Erik Bundáné Badics Ildikó**

 **polgármester jegyző**

**A rendelet kihirdetve: 2014. december 22-én.**

 **Bundáné Badics Ildikó**

 **j e g y z ő**

## Tiszavasvári Város Önkormányzata Képviselő-testülete szervezeti és működési szabályzatáról szóló 35/2014. (XI.28.) önkormányzati rendelet módosításáról szóló 44/2014. (XII.22.) rendelet indokolása

**1. Általános indokolás**

Magyarország helyi önkormányzatairól szóló 2011. évi CLXXXIX. tv. 53.§ (1) bekezdése alapján a képviselő-testület a működésének részletes szabályait a szervezeti és működési szabályzatról szóló rendeletében határozza meg. Az önkormányzati rendeletnek, mint jogszabálynak mindig a hatályos jogszabályoknak megfelelő állapotot kell tükröznie, ezért vált szükségessé a rendelet módosítása.

**2. Részletes Indokolás**

1.§-hoz

A képviselő- testület 246/2014. (XI.27.) Kt. számú határozatával döntött bizottságai összetételéről, így a Szociális és Humán Bizottságot tagjait is megválasztotta.

A képviselő-testület a decemberi 11-én megtartott ülésén a Szociális és Humán Bizottság két tagját választotta meg alpolgármesternek.

Magyarország helyi önkormányzatairól szóló 2011. évi CLXXXIX tv. 58.§ (1) bekezdése értelmében nem lehet a bizottság elnöke vagy tagja a polgármester. Az Mötv. 79.§ (2) bekezdése szerint a polgármester jogállására vonatkozó szabályokat az alpolgármesterre is megfelelően alkalmazni kell.

Fenti jogszabályhely alapján alpolgármester sem lehet bizottsági tag, ezért módosítani kell a a testületi szmsz 28.§ (1) bekezdését. Ennek megfelelően a Szociális és Humán Bizottság létszáma 3 fő.

2.§-hoz

A hatályba lépésről rendelkezik.

***Ezután Dr. Fülöp Erik polgármester az előterjesztés határozat-tervezetét bocsátotta szavazásra.***

***A döntéshozatalban részt vett 9 fő.***

***A Képviselő-testület 9 igen egyhangú szavazattal, ellenszavazat és tartózkodás nélkül az alábbi határozatot hozta:***

**TISZAVASVÁRI VÁROS ÖNKORMÁNYZATA**

**KÉPVISELŐ**-**TESTÜLETÉNEK**

**276/2014. (XII.22.) Kt. sz.**

**határozata**

a Képviselő-testület bizottságainak létrehozásáról

Tiszavasvári Város Önkormányzata Képviselő-testülete Magyarország helyi önkormányzatairól szóló 2011. évi CLXXXIX. törvény 58.§ (1) bekezdésében foglalt felhatalmazás alapján bizottsága elnökeit és tagjait az alábbiak szerint választja meg:

**Pénzügyi és Ügyrendi Bizottság**

Elnöke: Szabó Krisztián

Tagjai: Balázsi Csilla

 Császár József

 Dr. Rojkó László

 Ráduly Zsolt

**Szociális és Humán Bizottság**

Elnöke: Bakné Répási Ágnes

Tagjai: Kovácsné Nagy Julianna

 Szőke Zoltán

Hatályon kívül helyezi a Képviselő-testület által létrehozandó bizottságok megnevezéséről és tagjainak megválasztásáról szóló 246/2014.(XI.27.) Kt. sz. határozatát.

**Határidő**: azonnal **Felelős**: dr. Fülöp Erik polgármester

**Tárgy (2.np.): Előterjesztés az önkormányzati képviselők tiszteletdíjának megállapításáról.**

**Előadó: Bundáné Badics Ildikó jegyző**

**Témafelelős: Girus András osztályvezető**

**Hozzászólások:**

**Dr. Fülöp Erik polgármester:**

Kiegészítésként elmondta, hogy a korábbi ciklusban a nehéz költségvetési és a nehéz pénzügyi helyzet miatt a képviselő-testület nem tartotta etikusnak, hogy tiszteletdíjat javasoljon, illetve tiszteletdíjat vegyen fel a munkájáért, egyrészről tudva azt, hogy egy kicsit jobb helyzetbe került az önkormányzat, másrészről az önkormányzati munkának vannak olyan területei, amelyek költségvonzattal, költségkiadással járnak. Mindezek tükrében már javasolta és a korábbi testületi üléseken is megemlítette, hogy támogathatónak tartja, hogy a képviselői munkáért tiszteletdíjban részesüljenek a képviselők. A kiküldött anyag vonatkozásában egy módosító javaslatot tett, mégpedig a feltüntettet összegeket javasolta megemelni a bruttó 40 eFt tiszteletdíj helyett bruttó 50 eFt-ot javasolt azzal, hogy a bizottsági elnökök tiszteletdíja havonta bruttó 5 eFt támogatásban részesüljön ezen összegek felett.

**Sipos Ibolya alpolgármester:**

Elmondta, hogy örül annak, hogy a jelenlegi helyzet lehetővé teszi a tiszteletdíj megállapítását, de kérte, hogy azon képviselők, akik rendszeresen távol maradnak az ülésekről, azoktól vonják meg ezt a lehetőséget.

**Bundáné Badics Ildikó jegyző:**

Az elhangzottakra reagálva elmondta, hogy az önkormányzati törvény arról szól, hogy aki több mint egy évig nem vesz részt a képviselő-testület munkájában, azt az SZMSZ-ben meghatározottak szerint a képviselő-testület szankcionálhatja. Tehát megvonhatja vagy csökkentheti a rendszeresen hiányzó képviselőktől a tiszteletdíjat. Ismételt hiányzás esetén azt újból megteheti, de ezt is az SZMSZ-ben kell szabályozni. Amennyiben az időközi választásnak meg lesz az eredménye, akkor a képviselő-testületi SZMSZ-t a testületi és a bizottsági tagok összetétele miatt újra kell módosítani és akkor majd javaslatot tesznek erre a pontra is.

**Balázsi Csilla képviselő:**

Véleménye szerint a mai világban már mindenki tud igazolást szerezni és az ilyen fajta hiányzást is lehet majd igazolni. Nem orvosi igazolásra gondolt, de lehet, hogy valakinek városérdekből kell megjelennie valahol. A törvény előírja, hogy ha valaki egy éven keresztül automatikusan nem jelenik meg, akkor annak a képviselőnek szankciója van. Innentől kezdve mindenki a lelkiismeretével számol el, hogy eljön-e van sem a testületi ülésekre. Majd elmondta, hogy neki is volt a két év alatt olyan esete, amikor egy kötelező képzésen kellett részt vennie egy rendkívüli testületi ülés helyett, mely akkor fontosabb volt, mint a testületi ülés, hiszen a munkájából adódóan kellett jelen lennie.

**Sipos Ibolya alpolgármester:**

Véleménye szerint félreértette Balázsi Csilla képviselő az ő szavait, hiszen nem azt mondta, hogy minden esetben igazolják a hiányzásokat. Arról beszélt, hogy aki a testületi és bizottsági ülések több mint felén nem kíván részt venni, akkor az már biztos, hogy nem csak azért marad távol, mert nem jó neki a megadott időpont, de bárkivel előfordulhat, hogy valamilyen okból nem tud részt venni a testületi vagy a bizottsági üléseken.

***Mivel további kérdés és hozzászólás a napirenddel kapcsolatban nem hangzott el, Dr. Fülöp Erik polgármester a rendelet-tervezetet szavazásra bocsátotta az általa tett szóbeli kiegészítéssel együtt.***

***A döntéshozatalban részt vett 9 fő.***

***A Képviselő-testület 7 igen szavazattal, 2 tartózkodással és ellenszavazat nélkül az alábbi rendeletet alkotta meg:***

**Tiszavasvári Város Önkormányzata Képviselő-testületének**

**45/2014. (XII.29.) önkormányzati rendelete**

**az önkormányzati képviselők tiszteletdíjáról**

Tiszavasvári Város Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában biztosított felhatalmazás alapján a következőket rendeli el:

**1.§** (1) A rendelet hatálya kiterjed az önkormányzati képviselőkre (a továbbiakban: képviselő).

(2) Nem terjed ki a rendelet hatálya a polgármesterre és az alpolgármesterekre.

**2.§** (1) A képviselő e tisztségéből eredő feladatainak ellátásáért havonta bruttó 50 000 Ft összegű tiszteletdíjra jogosult. (alapdíj)

(2) A bizottságok elnökeit tiszteletdíjként – az alapdíjon felül – havonta bruttó 5000 Ft illeti meg.

**3.§** A képviselő tiszteletdíjra képviselői jogviszonya keletkezésétől annak megszűnéséig jogosult. A bizottsági elnök a 2.§ (2) bekezdésben foglalt juttatásra a bizottsági elnöki megbízatás időtartamára jogosult. Első alkalommal tiszteletdíjra a képviselők e rendelet hatályba lépésétől jogosultak.

**4.§** A tiszteletdíj elszámolásáról és kifizetéséről minden hónap (tárgyhó) utolsó napjáig a jegyző gondoskodik.

**5.§** Ez a rendelet 2015. január 01. napján lép hatályba.

Tiszavasvári, 2014. december 22.

 **Dr. Fülöp Erik Bundáné Badics Ildikó**

 **polgármester jegyző**

**A rendelet kihirdetve: 2014. december 29-én**

 **Bundáné Badics Ildikó**

 **jegyző**

**Indokolás**

**Tiszavasvári Város Önkormányzata Képviselő-testületének az önkormányzati képviselők tiszteletdíjáról szóló 45/2014.(XII.29.) önkormányzati rendelethez**

**Általános indokolás**

A Mötv. 143.§ (4) f) pontja alapján a helyi önkormányzat képviselő-testülete rendeletben határozza meg az önkormányzati képviselőnek, a bizottsági elnöknek és tagnak járó tiszteletdíjat.

**Részletes indokolás**

**1.§-hoz**

Rögzíti a rendelet hatályát.

**2.§-hoz**

Meghatározza a kifizetendő tiszteletdíjak mértékét.

**3.§-hoz**

Megállapításra kerül a tiszteletdíj fizetésének időtartama.

**4.§-hoz**

Meghatározza a tiszteletdíj kifizetésének időpontját és annak felelősét.

**5.§-hoz**

A rendelet hatálybalépéséről rendelkezik.

**Hozzászólások:**

**Balázsi Csilla képviselő:**

Bejelentette, hogy 2015. január 1. napjától tiszteletdíjáról lemond a céltartalék terhére, hogy a civil szervezetek támogatása a jövőben biztosított legyen. Reméli, hogy más képviselő is fog még ehhez hasonló döntést hozni. Végezetül elmondta, hogy már meg is írta a tiszteletdíjról való lemondását. A jövő évi költségvetést már ennek tudatában lehet tervezni.

**Tárgy (3.np.): Előterjesztés Tiszavasvári Város Önkormányzata részére 2015. január 05-től biztosítandó folyószámla-hitelkeretről.**

**Előadó: Dr. Fülöp Erik polgármester**

**Témafelelős: Girus András osztályvezető**

**Girus András témafelelős szóbeli kiegészítése:**

Tájékoztatásképpen elmondta, hogy ahhoz, hogy 2015. január 05-én használni tudja az önkormányzat a hitelkeretét, mindenképpen szükséges volt rendkívüli ülésen ezen napirendi pont tárgyalása. Majd elmondta, hogy az előterjesztéshez mellékelték a pénzintézet levelét, amelyben az ajánlatukat megtették. Ebben több pontot is észrevételeztek, de csak egyről szeretne említést tenni. A határozat-tervezet 11. pontja szóról szóra arról szól, ami a levél 6. pontjában. Azt kéri a pénzintézet, hogy szükség esetén a gépjárműadó fogadására szolgáló számláról is átvezethessen a törlesztésre megfelelő összeget. Azonban az önkormányzat jelezte, hogy a gépjárműadó fogadására szolgáló számla csak részben az önkormányzat pénze, hiszen 60 %-át az államnak kell utalni, 40 %-a marad az önkormányzatnál. A pénzintézet azt mondta, hogy ezzel a megszövegezéssel csak ilyen módon tudja a hitelt biztosítani, tehát ezért is került a határozat-tervezetbe ilyen módon. Amennyiben szükség lesz arra, hogy a pénzintézetnek onnan át kell vezetni az összeget, akkor az önkormányzatnak ezen a számlán pótolni kell az átvezetett összeget, ami az államé.

***Mivel kérdés és hozzászólás a napirenddel kapcsolatban nem hangzott el, Dr. Fülöp Erik polgármester a határozat-tervezetet szavazásra bocsátotta.***

***A döntéshozatalban részt vett 9 fő.***

***A Képviselő-testület 9 igen egyhangú szavazattal, ellenszavazat és tartózkodás nélkül az alábbi határozatot hozta:***

TISZAVASVÁRI VÁROS ÖNKORMÁNYZATA

**KÉPVISELŐ-TESTÜLETÉNEK**

**277/2014. (XII.22.) Kt. számú**

**határozata**

**Tiszavasvári Város Önkormányzata részére 2015. január 05. – től biztosítandó folyószámla-hitelkeretről**

Tiszavasvári Város Önkormányzata Képviselő-testülete az Önkormányzat átmeneti 2015. évi likviditási problémáinak kezelésére, figyelembe véve a 247/2014.(XI.27.) Kt. számú határozatban foglaltakat, likviditási hitelkeret igénybevételéről dönt az alábbiak szerint:

1. A hitelkeretet jellemző információk:
	* A hitelkeretet rendelkezésre tartó pénzintézet: OTP Bank Nyrt.
	* A hitel megnevezése: folyószámla-hitelkeret;
	* A hitel futamideje: 2015. január 5.-től 2015. december 28.-ig
	* A hitel végső lejárata: 2015. december 28.
	* A hitelkeret összege: 2015.január 5.-től-2015. szeptember 30.: 100.000.000 Ft;

 2015. október 1.-től-215. december 28.: 30.000.000 Ft;

 - Hiteldíjak:

 Rendelkezésre tartási jutalék változó, jelenleg évi: **1,0 %;**

 Kamat változó, jelenleg évi **3 havi BUBOR+3,0%**;

Hitelkezelési díj változó, jelenleg évi **0,5%;**

 Szerződéskötési díj: **500.000,-Ft;**

 Törlesztés ütemezése: Számlára érkező jóváíráskor azonnal, 2015. szeptember

 30.-án 70.000.000 Ft, valamint lejáratkor.

 Az egyéb díjtételek az OTP Bank Nyrt. mindenkori Hirdetményében foglaltak szerint

 kerülnek felszámításra.

* + Az Önkormányzat által felajánlott fedezet:
		- Keretbiztosítéki jelzálogjog biztosítása a 2011. december 28.-án kelt 1-2-11-4400-0991-2 számú jelzálogszerződés alapján a Tiszavasvári Ady Endre út 8. szám alatti 2866 helyrajzi számú, egyéb épület „Térségi Szolgáltató Ház” megnevezésű ingatlanon 1. ranghelyen.

1. Tiszavasvári Város Önkormányzata kötelezettséget vállal arra vonatkozóan, hogy a hitel és járulékai megfizetését éves költségvetésébe a hitel futamideje alatt betervezi és jóváhagyja.
2. Felhatalmazza a polgármestert a határozatban foglaltak szerinti szerződés aláírására és az abban foglalt feltételek elfogadására.
3. A szerződés hatálybalépésének napja: 2015. január 05.
4. A szerződéskötési díj megfizetését vállalja.
5. Nyilatkozik, hogy jelenleg nincs olyan szerződés, melyben Tiszavasvári Város Önkormányzata készfizető kezességet vállal.
6. Tiszavasvári Város Önkormányzata nyilatkozik arra vonatkozóan, hogy az ügylethez a Magyarország gazdasági stabilitásáról szóló 2011. évi CXCIV. törvény 10. § (2) bekezdése alapján nem szükséges a Kormány előzetes hozzájárulása.
7. Tiszavasvári Város Önkormányzata vállalja, hogy gazdálkodásával kapcsolatosan az OTP Bank Nyrt.-hez rendszeres adatszolgáltatás keretébe benyújtja:

- költségvetési rendeletét, annak módosításait, éves és évközi beszámolóját,

 zárszámadását könyvvizsgálói jelentésükkel együtt elfogadásukat követő 15 napon

 belül hiteles másolatban,

 - negyedévente, a negyedévet követő hónap végéig az évközi beszámolóját, korosított

 vevő és szállító kimutatását.

1. Tiszavasvári Város Önkormányzata tudomásul veszi, hogy a 2015. évi költségvetés és a 2014. évi beszámoló alapján a folyószámla-hitel szerződés felülvizsgálatra kerül, ehhez Tiszavasvári Város Önkormányzata köteles a hitelkeret-szerződésben meghatározott adatszolgáltatási kötelezettségének maradéktalanul eleget tenni. A felülvizsgálat keretében az OTP Bank Nyrt. megvizsgálja Tiszavasvári Város Önkormányzata gazdálkodását és amennyiben a hitel fedezeteként felajánlott költségvetési bevételek jelentős mértékű csökkenése prognosztizálható, akkor a Felek haladéktalanul tárgyalásokat kezdeményeznek a hitelkeret csökkentésére vonatkozóan.
2. Tiszavasvári Város Önkormányzata tudomásul veszi, hogy a hitel-fedezetét képező ingatlan jellegét és forgalomképességét csak az OTP Bank Nyrt. előzetes írásbeli hozzájárulás mellett minősítheti át.
3. Tiszavasvári Város Önkormányzata visszavonhatatlan megbízást ad az OTP Bank Nyrt. részére, hogy a Hitel futamideje alatt amennyiben a Fizetési Számláján a jelen szerződés alapján esedékessé váló fizetési kötelezettségeinek teljesítéséhez nem áll rendelkezésre a szükséges fedezet, úgy annak biztosítása érdekében jelen Szerződés fennállása alatt és a Kölcsön teljes visszafizetéséig a központi támogatások elkülönítésére szolgáló alszámlájáról, illetve a helyi adók és a gépjárműadó fogadására szolgáló számláiról a szükséges összeget Tiszavasvári Város Önkormányzata számláján átvezesse.

**Határidő:**  azonnal **Felelős:** Dr. Fülöp Erik polgármester

**Tárgy (4.np.): Előterjesztés polgármesteri biztosítás megkötéséről végkielégítés kifizetéséhez.**

**Előadó: Dr. Fülöp Erik polgármester**

**Témafelelős: Girus András osztályvezető**

**Girus András témafelelős szóbeli kiegészítése:**

A határozat-tervezet 2. pontja úgy szól, hogy „Felhatalmazza az alpolgármestert a biztosítási szerződés aláírására”, kérte ennek a pontnak a módosítását, vagyis az alábbiakat javasolta, „Felhatalmazza Sipos Ibolya alpolgármestert a biztosítási szerződés aláírására”.

***Mivel kérdés és hozzászólás a napirenddel kapcsolatban nem hangzott el, Dr. Fülöp Erik polgármester a határozat-tervezetet szavazásra bocsátotta a témafelelős által tett szóbeli kiegészítéssel együtt.***

***A döntéshozatalban részt vett 9 fő.***

***A Képviselő-testület 9 igen egyhangú szavazattal, ellenszavazat és tartózkodás nélkül az alábbi határozatot hozta:***

TISZAVASVÁRI VÁROS ÖNKORMÁNYZATA

**KÉPVISELŐ-TESTÜLETÉNEK**

**278/2014. (XII.22.) Kt. számú**

**határozata**

**Polgármesteri biztosítás megkötése végkielégítés kifizetéséhez**

Tiszavasvári Város Önkormányzata Képviselő-testülete a jelen önkormányzati ciklus végén esetlegesen fizetendő polgármesteri végkielégítés kifizetésekor jelentkező költségvetési kiadás egyszeri terhének csökkentése érdekében az alábbi határozatot hozza:

1. Hozzájárul az Allianz Hungária Zrt.-vel biztosítási szerződés megkötéséhez az alábbi feltételek mellett:

Módozat: Kincstári Megtakarítási Program polgármesteri végkielégítés kifizetéséhez

Szerződő: Tiszavasvári Város önkormányzata

Biztosított: Dr. Fülöp Erik Sándor polgármester

Induló biztosítási összeg: 1 750 000 Ft.

Lejáratkori biztosítási összeg: 2 028 730 Ft.

Biztosítási tartam kezdete: 2015. január 1.

Biztosítási tartam vége: 2019. október 1.

Díjfizetési gyakoriság: havi

Induló biztosítási díj. 34 279 Ft/hó.

Elérési kedvezményezett: Tiszavasvári Város Önkormányzata

Haláleseti kedvezményezett: Tiszavasvári Város Önkormányzata

1. Felhatalmazza Sipos Ibolya alpolgármestert a biztosítási szerződés aláírására.

3. Felkéri a polgármestert, hogy jelen határozatról tájékoztassa az Allianz Hungária Zrt. képviselőjét.

**Határidő:**  azonnal **Felelős:** Dr. Fülöp Erik polgármester

**Tárgy (5.np.): Előterjesztés a Tiszavasvári Egészségügyi Nonprofit Kft. részére visszatérítendő támogatás biztosításáról.**

**Előadó: Dr. Fülöp Erik polgármester**

**Témafelelős: Girus András osztályvezető**

***Mivel kérdés és hozzászólás a napirenddel kapcsolatban nem hangzott el, Dr. Fülöp Erik polgármester a határozat-tervezetet szavazásra bocsátotta.***

***A döntéshozatalban részt vett 9 fő.***

***A Képviselő-testület 8 igen szavazattal, 1 tartózkodással és ellenszavazat nélkül az alábbi határozatot hozta:***

TISZAVASVÁRI VÁROS ÖNKORMÁNYZATA

**KÉPVISELŐ-TESTÜLETÉNEK**

**279/2014. (XII.22.) Kt. számú**

**határozata**

**Tiszavasvári Egészségügyi Nonprofit Kft. részére visszatérítendő**

**támogatás biztosítása**

(mely, a Tiszavasvári Egészségügyi Szolgáltató Közhasznú Nonprofit Korlátolt Felelősségű Társaság 10/2014. (XII.22.) számú alapítói határozatának minősül)

Tiszavasvári Város Önkormányzata Képviselő-testülete, úgyis mint a Tiszavasvári Egészségügyi Nonprofit Kft. taggyűlése, a Magyarország helyi önkormányzatairól szóló 2011. évi CLXXXIX. tv. 107. §-ában foglalt hatáskörében eljárva az alábbi határozatot hozza:

1. Tiszavasvári Város Önkormányzata a Kft. részére működési kiadások finanszírozása céljából visszatérítendő támogatást biztosít 2.250 e Ft összegben. A támogatás folyósítása három részletben, 2015. január 5.-i, február 5.-i, illetve március 5.-i utalással történik a Kft. pénzforgalmi számlájára, havonta 750 eFt összegben.
2. A támogatás összegét a Kft. a működési engedély megszerzését követően, de legkésőbb a működési engedély megszerzését követő 6. hónap utolsó napjáig köteles visszafizetni Tiszavasvári Város Önkormányzata számlájára.
3. Felhatalmazza a polgármestert és a Kft. ügyvezetőjét a Kft.-vel történő fentiek végrehajtásáról szóló megállapodás aláírására.
4. Felkéri a jegyzőt, hogy a 2015. évi költségvetés tervezésekor a fentiek kerüljenek átvezetésre.

**Határidő**: azonnal **Felelős**: Dr. Fülöp Erik polgármester

 **279/2014.(XII.22.) Kt. számú határozat melléklete**

**MEGÁLLAPODÁS**

amely létrejött egyrészről Tiszavasvári Város Önkormányzata (4440 Tiszavasvári, Városháza tér 4.) képviseletében Dr. Fülöp Erik polgármester, mint támogató (továbbiakban: Támogató), másrészről Tiszavasvári Egészségügyi Szolgáltató Közhasznú Nonprofit Korlátolt Felelősségű Társaság (4440 Tiszavasvári, Kabay János u. 23.) képviseletében Fekete Erika ügyvezető, mint támogatott (továbbiakban: Támogatott) között az alulírott napon és helyen, az alábbi feltételek mellett:

1. A Támogató Tiszavasvári Város Önkormányzata Képviselő-testületének 279/2014.(XII.22.) Kt. sz. határozata alapján a Tiszavasvári Egészségügyi Nonprofit Kft., mint Támogatott részére a folyamatos működőképesség biztosítása céljából **2.250 eFt** **összegű** visszatérítendő támogatást biztosít. A támogatást a Támogatott a működési kiadásai finanszírozására használhatja fel.
2. A folyósítás feltétele: az államháztartásról szóló 2011. évi CXCV. tv. 50. § (5) bekezdése és az Ávr. 77. § (2) bekezdésében foglaltak alapján a Támogatott átadja valamennyi fizetési számlájára vonatkozó Tiszavasvári Város Önkormányzata javára szóló beszedési megbízás benyújtására vonatkozó felhatalmazó nyilatkozatot a pénzügyi fedezethiány miatt nem teljesíthető fizetési megbízás esetére a követelés legfeljebb 35 napra való sorba állítására vonatkozó rendelkezéssel együtt.
3. A Támogatott jelen szerződés aláírásával
	1. kijelenti, hogy a szerződés aláírásakor nincs lejárt köztartozása, illetve lejárt köztartozására az illetékes hatóság fizetési könnyítést engedélyezett;
	2. kijelenti, hogy nem áll csőd-, felszámolási vagy végelszámolási eljárás alatt;
	3. tudomásul veszi, hogy azonnal köteles bejelenteni, ha a támogatási szerződés lejártáig ellene csőd-, felszámolási, vagy végelszámolási eljárás indul;
	4. tudomásul veszi, hogy a Támogató a jelen szerződés megszegésével kapcsolatban Támogatottal szemben felmerülő igényeit a szerződés megszegésével, ezen szerződés alapján azonnali beszedési megbízás útján érvényesíti.
4. A támogatás folyósítása a Támogatott részére három részletben, 2015. január 5.-i, február 5.-i, illetve március 5.-i folyósítással **750 eFt** összegben, a Támogatott pénzforgalmi számlájára történő átutalással valósul meg.
5. A Kft. a támogatás összegét legkésőbb 2014. április 30.-ig használhatja fel, mellyel legkésőbb 2014. május 31-ig köteles elszámolni a Támogató felé.

1. A Támogatott köteles a támogatás teljes összegét a működési engedély beszerzését követően, de legkésőbb a működési engedély beszerzését követő 6. hónap utolsó napjáig átutalni a Támogató **11744144-15404761 számú** pénzforgalmi számlájára.
2. Amennyiben a Támogatott a támogatás összegét nem a jelen támogatási szerződésben meghatározott célra használja fel, úgy azt a felek szerződésszegésnek minősítik, melynek alapján Támogatott köteles a támogatást egyösszegben 30 napon belül visszafizetni a Támogató részére a folyósítás napjától a visszatérítés napjáig számított jegybanki alapkamat kétszeresének megfelelő késedelmi kamattal növelt összegben.
3. Támogatott hozzájárul ahhoz, hogy a Támogató nyilvánosságra hozza a Támogatott nevét, címét (székhelyét) és a támogatás mértékét illetve tárgyát.
4. A jelen megállapodásban nem szabályozott kérdésekben a Polgári Törvénykönyv rendelkezései az irányadóak.
5. A felek megállapodnak abban, hogy a megállapodásból eredő esetleges jogviták elintézésére a Nyíregyházi Törvényszék illetékességét kötik ki.
6. A jelen megállapodás egymással megegyező, négy eredeti példányban készült. A felek a jelen megállapodásban foglalt feltételekkel egyetértenek, azokat elfogadják, és a megállapodást, mint akaratukkal mindenben megegyezőt írják alá.

Tiszavasvári, 2014………………….

 **Dr. Fülöp Erik Fekete Erika**

 **polgármester ügyvezető**

**Tiszavasvári Város Önkormányzata Tiszavasvári Egészségügyi Szolgáltató**

**Közhasznú Nonprofit Kft.**

 **Támogató Támogatott**

**Tárgy (6.np.): Előterjesztés Tiszavasvári Város Közétkeztetési Nonprofit Kft. vezetőjének jutalmazásáról.**

**Előadó: Dr. Fülöp Erik polgármester**

**Témafelelős: Dr. Köblös Ibolya köztisztviselő**

**Hozzászólások:**

**Ráduly Zsolt képviselő:**

Megkérdezte, hogy más önkormányzati intézményekben dolgozó vezetőket is tudnak-e jutalmazni a munkájukért.

**Bundáné Badics Ildikó jegyző:**

Megtörtént.

**Ráduly Zsolt képviselő:**

Megkérdezte, hogy arról kell-e a képviselő-testületnek döntenie.

**Bundáné Badics Ildikó jegyző:**

Nem.

**Ráduly Zsolt képviselő:**

További kérdése volt, hogy információt kaphat-e a testület arról, hogy mely személyeket jutalmazták és azok plusz forrást igényeltek-e.

**Bundáné Badics Ildikó jegyző:**

Polgármester az egyéb munkáltatói jogkörében oldotta meg. A költségvetésbe ezek az összegek be voltak tervezve.

***Mivel további kérdés és hozzászólás a napirenddel kapcsolatban nem hangzott el, Dr. Fülöp Erik polgármester a határozat-tervezetet szavazásra bocsátotta.***

***A döntéshozatalban részt vett 9 fő.***

***A Képviselő-testület 7 igen szavazattal, 2 tartózkodással és ellenszavazat nélkül az alábbi határozatot hozta:***

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETE**

**280/2014. (XII.22.) Kt. számú**

**határozata**

**(amely a 9/2014.(XII.22.) számú alapítói határozatnak minősül)**

**Tiszavasvári Város Közétkeztetési Nonprofit Kft. ügyvezetőjének jutalmazásáról**

Tiszavasvári Város Önkormányzata Képviselő-testülete

1./ a Tiszavasvári Város Közétkeztetési Nonprofit Kft. 138/2013. (V.23.) Kt. számú határozattal megválasztott ügyvezetőjét, Gáll Antalnét, az ügyvezetői feladatok ellátása során 2014. évben végzett kiemelkedő munkájának elismeréséül bruttó 491.700.- Ft (azaz bruttó négyszázkilencvenegyezer-hétszáz forint) összegű anyagi elismerésben részesíti.

2./ Felkéri a polgármestert, hogy a meghozott döntésről Tiszavasvári Város Közétkeztetési Nonprofit Kft. vezetőjét, Gáll Antalnét tájékoztassa, azzal hogy a jutalom összege 2014. december 31-ig kifizetésre kell hogy kerüljön.

**Határidő:** 2014. december 23. **Felelős**: dr. Fülöp Erik polgármester

**Tárgy (7.np.): Előterjesztés a Klebelsberg Intézményfenntartó Központ részére történő engedély megadása, értéknövelős felújítás megvalósításához.**

**Előadó: Dr. Fülöp Erik polgármester**

**Témafelelős: Gazdagné dr. Tóth Marianna osztályvezető**

**Hozzászólások:**

**Balázsi Csilla képviselő:**

Megkérdezte, hogy a munkalapon lévő leírás szándékosan üres-e.

**Bundáné Badics Ildikó jegyző:**

Valószínű, hogy szándékosan azért, hogy az értékeket és a bekerülési költségeket ne lássák csak a munka folyamát, ami szerződésben le van írva.

***Mivel további kérdés és hozzászólás a napirenddel kapcsolatban nem hangzott el, Dr. Fülöp Erik polgármester a határozat-tervezetet szavazásra bocsátotta.***

***A döntéshozatalban részt vett 9 fő.***

***A Képviselő-testület 9 igen egyhangú szavazattal, ellenszavazat és tartózkodás nélkül az alábbi határozatot hozta:***

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETE**

## 281/2014. (XII.22.) Kt. sz.

## határozata

**a Klebelsberg Intézményfenntartó Központ részére történő**

**engedély megadása, értéknövelő felújítás megvalósításához**

Tiszavasvári Város Önkormányzata Képviselő-testülete Magyarország helyi önkormányzatairól szóló 2011. CLXXXIX. tv. 107.§–ában kapott felhatalmazás alapján az alábbi határozatot hozza:

Hozzájárul, hogy a Klebelsberg Intézményfenntartó Központ a Tiszavasvári Középiskola, Szakiskola és Kollégium 4440 Tiszavasvári, Hétvezér u. 19. hrsz: 2835 alatti intézményben az ingatlan vonatkozásában elszámolt értékcsökkenést meghaladó, annak értékét növelő, - konkrétan tetőszigetelés felújítása és világító armatúrák cseréje - felújítási munkálatokat megvalósítsa.

Felkéri a polgármestert, hogy a döntésről tájékoztassa a Klebelsberg Intézményfenntartó Központot.

**Határidő**: azonnal **Felelős**: dr. Fülöp Erik polgármester

**Tárgy (8.np.): Előterjesztés a Tiszavasvári Szociális-, Gyermekjóléti és Egészségügyi Szolgáltató Központ keretében működő idősek átmeneti otthona és fogyatékos személyek otthona szolgáltatói nyilvántartásba történő bejegyzés hatályának meghosszabbításáról.**

**Előadó: Dr. Fülöp Erik polgármester**

**Témafelelős: Petruskáné dr. Legeza Tímea osztályvezető**

**Bundáné Badics Ildikó jegyző szóbeli kiegészítése:**

Elmondta, hogy a határozat-tervezetet az ülés előtt kiosztották a képviselő-testület részére. Két ellátásról van szó, vagyis az idős és a fogyatékos ellátásról, melyre 2014. december 31-ig ideiglenes működési engedéllyel rendelkeznek. A jogszabályban azonban utalás van arra, hogy újabb 2 évvel meg lehet hosszabbítani az ideiglenes engedélyek hatályát. Tehát arról szól a határozat-tervezet, hogy ha a képviselő-testület elfogadja, akkor felhatalmazza a polgármestert arra, hogy a nyilvántartásba történő bejegyzés iránti kérelmet a kormányhivatalhoz benyújthassa.

***Mivel kérdés és hozzászólás a napirenddel kapcsolatban nem hangzott el, Dr. Fülöp Erik polgármester a határozat-tervezetet szavazásra bocsátotta.***

***A döntéshozatalban részt vett 9 fő.***

***A Képviselő-testület 9 igen egyhangú szavazattal, ellenszavazat és tartózkodás nélkül az alábbi határozatot hozta:***

**Tiszavasvári Város Önkormányzata**

**Képviselő-testülete**

**282/2014. (XII. 22.) Kt. számú**

**határozata**

**A Tiszavasvári Szociális-, Gyermekjóléti és Egészségügyi Szolgáltató Központ keretében működő idősek otthona és fogyatékos személyek otthona szolgáltatói nyilvántartásba történő bejegyzés hatályának meghosszabbítása**

Tiszavasvári Város Önkormányzata Képviselő-testülete **„A Tiszavasvári Szociális-, Gyermekjóléti és Egészségügyi Szolgáltató Központ keretében működő idősek otthona és fogyatékos személyek otthona szolgáltatói nyilvántartásba történő bejegyzés hatályának meghosszabbításáról”** azalábbi döntést hozza:

1. Felhatalmazza a polgármestert, hogy kezdeményezze a Szabolcs-Szatmár-Bereg Megyei Kormányhivatal Szociális és Gyámhivatalnál (4400 Nyíregyháza, Hősök tere 5.), mint működést engedélyező szervnél a **Tiszavasvári Szociális-, Gyermekjóléti és Egészségügyi Szolgáltató Központ** (a továbbiakban: TISZEK, székhelye: 4440 Tiszavasvári, Vasvári Pál u. 87. sz.) **keretében működtetett idősek otthona és fogyatékos személyek otthona szolgáltatói nyilvántartásba történő bejegyzése hatályának meghosszabbítását.**

1. Felkéri a polgármestert, hogy a TISZEK intézményvezetőjét tájékoztassa a döntésről.

 **Határidő: azonnal Felelős: Dr. Fülöp Erik**

 **polgármester**

**Tárgy (9.np.): Egyebek**

**Hozzászólások:**

**Dr. Fülöp Erik polgármester:**

Mivel ez a képviselő-testületi ülés az idei évben az utolsó ülés, ezért megköszönte a képviselő-testületi tagok eddigi munkáját, majd elmondta, hogy bővelkedtek tennivalóban és várhatóan a 2015. év is hasonló nehézségeket és sikereket is tartogat. Végezetül áldott, békés karácsonyt és boldog újévet kívánt a képviselőknek és tiszavasvári minden lakosának.

**Balázsi Csilla képviselő:**

Kérte, hogy néhány percben bemutathassa a civil szervezetekkel kapcsolatos prezentációját, hiszen az elmúlt testületi ülésen nem volt alkalma az általa készített előadás bemutatására.

**Dr. Fülöp Erik polgármester:**

Úgy véli, hogy „Egyebek” napirendi pont alatt kérdéseket, észrevételeket és információt lehet kérni a polgármestertől és az apparátustól. Ilyen jellegű vetítésekre az Szervezeti és Működési Szabályzat nem ad lehetőséget, ezért javasolta Balázsi Csilla képviselő asszonynak, hogy egy lakossági fórum keretében vagy egyéb olyan területeken találja meg azokat a hírcsatornákat, hírforrásokat, ahol ezeket lehet közvetíteni. Ha kérdést szeretne feltenni, észrevételt tenni akkor azt szívesen meghallgatja és igyekszik megválaszolni, ha nem tudja, akkor az önkormányzati törvény rendelkezései alapján 30 napon belül írásban megválaszolják, de nem szeretné, hogy ha a képviselő-testületi ülésen ez rendszeressé válna. Úgy véli, hogy egyedi esetben ezt méltányolta és lehetőséget is biztosított, de ilyen és ehhez hasonló bejelentésekre, információközlésekre más hírcsatornákat legyen szíves választani.

**Balázsi Csilla képviselő:**

Ezen nagyon meglepődött, mert úgy véli, hogy ezt a városért teszi és a város életét mutatja be. Véleménye szerint fontos, hogy ezek az információk eljussanak a lakosság felé, hiszen máshol nem tudja elmondani, ezért is gondolta azt, hogy a testületi ülések erre alkalmasak lehetnek. A civil szervezeteknek anyagi gondjaik is vannak, mellyel a testületnek is foglalkoznia kell. Úgy látszik, hogy nagyon be lesznek korlátozva az ilyen dolgokkal, de akkor majd más lehetőséget fog keresni.

**Kovácsné Nagy Julianna képviselő:**

Megkérdezte, hogy a posta előtti terület kihez tartozik, mert esőzés esetén a lakosság bokáig jár a vízben. Javasolta, hogy ebben az ügyben tegyék meg a szükséges lépéseket. Tudomása szerint az általa említett terület nem az önkormányzathoz és nem is a postához tartozik, de ha ez így van, akkor a Magyar Közútkezelőt kellene megkeresni és felszólítani, hogy vezessék el a csapadékvizet. Továbbá a magánlakásnál is gondok vannak, lehet, hogy őket is fel lehetne szólítani a probléma elhárítására.

**Dr. Fülöp Erik polgármester:**

Valóban ismeretes a probléma, melyet az idei évben már igyekeztek körbejárni, de ez a probléma egy kicsit bonyolult, hiszen a 36-os főút melletti területről van szó. Nem teljes mértékben az önkormányzat fennhatósága alá tartozik, illetve elég hosszas egyeztetést igényel ezen terület rendbetétele. Tudomása szerint a korábbi egyeztetések alkalmával az nyilvánvalóvá vált, hogy a belvíz elvezetés nagyon nagy és költségigényes ráfordításokkal oldható csak meg. A posta oldalában nincs sem nyílt, sem pedig zárt belvízelvezető árok, de várhatóan erről a következő képviselő-testületi ülésen ad egy szakmai magyarázatot Kovács Edina köztisztviselő, illetve írásban is küldenek majd egy levelet. Továbbá amennyiben egy olyan költséget tudnak számolni, ami megfizethető az önkormányzat számára, akkor a jövő évben a költségvetési rendelet elfogadása kapcsán bevehetik, mint plusz javaslatot.

***Mivel több napirendi pont és hozzászólás nem volt, a nyílt ülést Dr. Fülöp Erik polgármester bezárta.***

k.m.f.

 **Dr. Fülöp Erik Bundáné Badics Ildikó**

 **polgármester jegyző**